הוועדה המיוחדת למאבק בנגע הסמים, כנסת 16, פרוטוקול מספר 103, 2004-11-10 09:00

יחיאל חזן: שלום לכולם, זימנתי את הישיבה בעניין של תקציב הרשות למלחמה בסמים, ובכלל של מספר אגודות שפועלות בתחום.

יחיאל חזן: אני יודע ממה שעיינתי גם בפרוטוקולים, וגם ממה שנודע לי, שכל שנה יש בעיות קשות עם התקציב גם של הרשות וגם של שאר האגודות, שחלקן בעצם נסמכות על שולחנה של הרשות כחלק מהתקציבים שהם מקבלים מהמדינה.

יחיאל חזן: שלא לדבר כמובן על משרדי הממשלה השונים, כמו משרד הרווחה, משרד החינוך, משרד הבריאות.

יחיאל חזן: החלטתי לזמן פגישה כדי ללמוד ולשמוע את הבעיות שיש לכל אגודה פה, גם לרשות, ולמשרדי הממשלה, על מנת שאני אביא אותם לדיון נוסף שיתקיים ב-16 לחודש הבא, ביחד עם המנכ"לים של משרדי הממשלה, כולל עם מנכ"ל משרד ראש הממשלה, כדי שאני אלמד על הנושא, ומצד שני, אנחנו נפנה גם לאוצר.

יחיאל חזן: ישבתי עם שר האוצר, דיברתי איתו על הנושא הזה, הוא מביע נכונות, אבל מעבר לנכונות אני רוצה שיהיו תוצאות.

יחיאל חזן: בשונה משנים קודמות, כמי שטיפל בתקציב של הרשות, ובכלל של התחום הזה, אני לא מתכוון לוותר וזאת לא סיסמה.

יחיאל חזן: אבל בשביל שאני לא אוותר ואביא תוצאות, אני רוצה לדעת שני דברים: מעבר לתכנית העבודה של כל משרד ומשרד, כמו שאמרתי בישיבה הקודמת, יש לי הסכמה עם שר האוצר, אני מתכוון לצבוע את כל הכספים שמגיעים לכל משרדי הממשלה, לתחום שעוסק במניעה ובמלחמה בסמים, כדי שהמשרדים השונים יקבלו את אישור הרשות לתכנית העבודה שלהם.

יחיאל חזן: הדבר הזה קיים במשרד התחבורה.

יחיאל חזן: אנחנו יודעים שכל הכספים שמיועדים לבטיחות הם צבועים כבר בתקציב, במשרדי הממשלה השונים, והרשויות מקבלות את התקציבים רק לאחר שהן מציגות את תכנית העבודה, ואת הבעיות שיש להן, ורק לאחר שזה אושר על ידי אנשי המקצוע לא משרד התחבורה, אלא הרשות לבטיחות בדרכים למשל.

יחיאל חזן: אני רוצה שהדבר הזה יהיה גם כן בתחום הזה.

יחיאל חזן: ממה שלמדתי, ישנם כספים רבים שנמצאים במשרדי הממשלה, אבל התוצאה של ההשקעה הכספית של הממשלה היא תוצאה קשה מאוד.

יחיאל חזן: אנחנו רואים שמדי שנה בשנה יש יותר משתמשים, יש יותר בני נוער שחשופים, ונכון שגם ההצעה של המשרד לביטחון פנים, שהם עושים מלחמה גדולה, אבל הם לא מצליחים לעצור בזמן בגבולות ישראל את הסמים שמגיעים לכאן, למרות שהמאבק הוא מאבק באמת עיקש.

יחיאל חזן: במידה ואנחנו נצליח מצד אחד להגדיל את התקציב, ומצד שני, שנאשר את תכנית העבודה ואת הכספים שמגיעים על פי תכנית העבודה, ולא שכל משרד יעשה את עבודתו על פי מה שהוא חושב, אז יכול מאוד להיות שתהיה פה תפנית שיכולה להביא בסופו של דבר לנוער וגם למאבק הזה הצלחה.

יחיאל חזן: אני ער לכך שחברי הכנסת לא מגיעים לוועדה, וזה לא אומר שום דבר.

יחיאל חזן: כולם עסוקים, ויש עניין של סדרי עדיפויות.

יחיאל חזן: גם לי הבוקר יש ישיבה שמתקיימת בשעה זו, בוועדת כוננות - זאת ועדת משנה בוועדת חוץ וביטחון, ואני לא שם.

יחיאל חזן: ולחברים שחברים בוועדה יש ישיבה בוועדת הכספים, והם לא נמצאים כאן, ואני מניח שהם נמצאים שם.

יחיאל חזן: יש לי את המידע גם מיושב ראש הכנסת שהוא מעוניין לסגור את הוועדה הזאת, ולהעביר אותה לוועדת העבודה והרווחה.

יחיאל חזן: אחד הנושאים העיקריים זה בגלל שמספר המשתתפים מטעם חברי הכנסת מועט בוועדה הזאת, וגם במספר ועדות.

יחיאל חזן: אני אמשיך להילחם שהוועדה הזאת תישאר על כנה, כדי שיהיה משקל למחוקק במאבק שאתם מנהלים ביחד איתנו, כדי למנוע את נגע הסמים.

יחיאל חזן: הייתי רוצה לשמוע מחיים, מנכ"ל הרשות, על מה שידוע לך עד היום לגבי הקיצוץ, או לגבי התקציב של שנת 2005 שמונח על הפרק.

יחיאל חזן: ואם אפשר ברשותך, גם לגבי התקציב של השנה הנוכחית מה הובטח, איפה עמדתם מבחינת היעדים של התקציב, ומה קרה בפועל.

חיים מסינג: שלום לכולם.

חיים מסינג: אני רוצה להעריך מאוד את ההתמקדות של יושב ראש הוועדה בדברים העיקריים, ולא במה שנקרא סביב סביב, כל מיני תיאוריות ואולי נושאים אחרים שהיינו רגילים להם.

חיים מסינג: אלא באמת התמקדות בנושאים הקריטיים, ואני יודע מעבר לוועדה על הפעילות שלך לטובת הסוגייה הזאת של הסמים.

חיים מסינג: בגלל שאנחנו אמונים על העניין ברמה הלאומית, אני חושב שיש מקום להביא את הדברים האלה ולא רק לקטר.

חיים מסינג: אולי זה סמלי שיושבים כאן במקרה כל אותם משרדים שעובדים איתנו בשיתוף פעולה בלתי רגיל.

חיים מסינג: יושבים פה משרד המשפטים, וגם משרד הבריאות, ביטחון פנים, רווחה, חינוך, והאבסורד הוא שיש פה מצב שככל ששיתוף הפעולה בין המשרדים והרשות הולך והגדל, כך כמות התקציבים הולכת וקטנה.

חיים מסינג: מצד אחד יש שיתוף פעולה, הרבה פרגון, הרבה עבודה משותפת, אבל אין עם מה לעבוד.

חיים מסינג: לכן אני רוצה לברך את היוזמה שלך שאני מקווה שתצלח, שבמשרדים השונים יצבעו התקציבים שהולכים לטובת הסמים.

חיים מסינג: אני חושב שזה יעזור לכל אחד מהנציגים פה שהוא אמון על כך במשרד שלו.

חיים מסינג: אני מכיר את זה משטח אחר במגזר הציבורי, אולי מרשות מקומית, שלפעמים יש כסף מסויים, שאם הוא לא צבוע בתחום מסויים, הוא מנוייד בהתאם למאוויו של ראש הרשות, כך זה יכול להיות בתוך משרד ממשלתי.

חיים מסינג: ובסוף, הסוגייה הזאת של המאבק בסמים נפגעת.

חיים מסינג: לגבי נושא התקציב.

חיים מסינג: אני רוצה להעביר פה בצורה שאינה משתמעת, אם אני לוקח את שנת 2000 ולוקח את שנת 2004, שיעור הירידה בתקציב לרשות הלאומית למלחמה בסמים מהם משרד האוצר ומשרד ראש הממשלה הוא ירידה של 80%, זה פשוט.

חיים מסינג: אני לוקח נתון של שנת 2002 - 26מיליון שקל בבסיס התקציב, שנת 2004 – 14 מיליון שקל בבסיס התקציב, 80% ירידה.

משה בר סימנטוב: נוספו לכם ב-2004 7 מיליון שקלים?

חיים מסינג: אני מייד אדבר על זה.

חיים מסינג: אני מדבר עכשיו על בסיס התקציב.

חיים מסינג: אני שואל אם יש משהו לומר על בסיס התקציב?

חיים מסינג: אין מה לומר.

חיים מסינג: כלומר, בבסיס התקציב היה קיצוץ של למעלה מ-80%.

חיים מסינג: עכשיו אני רוצה לומר לגבי התוספת.

חיים מסינג: אין ערך, וכדאי שזה יירשם, וכדאי שיידעו את זה באוצר, ובמשרד ראש הממשלה, וחבל על הזמן של כולם, אנחנו לא רוצים תקציב במהלך השנה.

חיים מסינג: אנחנו לא רוצים את זה.

חיים מסינג: אני לא יכול לשבת מול משרד החינוך, או מול משרד הרווחה, או מול המשרד לביטחון פנים שהם בונים תכנית עבודה, ובחודש יוני להביא כסף ולהתחיל לבנות תכנית.

חיים מסינג: במשרד החינוך אין לזה ערך, במשרד הרווחה אין לזה ערך.

חיים מסינג: לכן אני לא רוצה את הכספים האלה.

חיים מסינג: זו פופוליטיקה זולה לא לערב אותנו בנושא הזה.

חיים מסינג: אנחנו לא רוצים את הכספים האלה.

חיים מסינג: אני מודיע קבל עם ועדה.

יחיאל חזן: איך הוא יכול לעבוד בכלל כשהוא לא יודע מה התקציב שלו?

משה בר סימנטוב: כל משרדי הממשלה חוו קיצוצים במהלך השנה הזאת, ולהם היה שינוי בכיוון השני בתקציב.

חיים מסינג: 80% קיצוץ חוו משרדי ממשלה?

משה בר סימנטוב: תקציבי משרדי הממשלה, תקציבי הקניות ירדו ב-50%.

חיים מסינג: אני קונה?

חיים מסינג: אני קניין?

משה בר סימנטוב: קניות, אני מתכוון לכל מה שהוא לא שכר, גם תקציבי השכר ירדו.

חיים מסינג: 50%?

משה בר סימנטוב: 50%.

חיים מסינג: אני ב-83%.

משה בר סימנטוב: אם תחשיב את התוספות, אז הירידה היתה הרבה יותר קטנה.

משה בר סימנטוב: זו התנהלות התקציב בכל המשרדים, זה לא משהו ייחודי רק לרשות.

חיים מסינג: עוד פעם תוספות.

חיים מסינג: כבוד יושב ראש הוועדה, הגופים שיושבים פה מימיני, חינוך ורווחה, אני כבר לא מדבר על ביטחון פנים, על הגבולות, וסיוע בסוכנים ועוד כאלה דברים.

חיים מסינג: אני מדבר על הדברים שהם במרכז של המאבק בסמים של הרווחה והחינוך.

חיים מסינג: הגופים האלה מתוקצבים היום בעבודה עם הרשות בשקלים, בבדיחה.

חיים מסינג: משרד החינוך לא יכול לפתח איתנו שום דבר.

חיים מסינג: משרד הרווחה סוגר מרכזי יום.

חיים מסינג: "אל-סם" הלכה להיסגר.

חיים מסינג: בגלל שעשו רעש בתקשורת, משרד האוצר העביר כסף.

חיים מסינג: אנחנו לא רוצים לעבוד כך.

חיים מסינג: זה בלוף פוליטי.

חיים מסינג: אנחנו לא אנשים פוליטיים, אנחנו לא מוכנים לעבוד כך.

חיים מסינג: תעביר את זה לכל מי שאתה רוצה.

משה בר סימנטוב: זה לא פוליטי.

חיים מסינג: אנחנו לא רוצים תוספים במהלך השנה.

חיים מסינג: אנחנו רוצים בסיס תקציב.

חיים מסינג: ואם בסיס תקציב לא יעוגן, ואני יודע שעכשיו כבוד יושב ראש הוועדה נלחם על זה, והוא צודק.

חיים מסינג: אין טעם לעשות עבודה, כי אנחנו עובדים על בסיס תכנית עבודה.

חיים מסינג: תכנית העבודה לוקחת זמן כדי לבנות אותה.

חיים מסינג: כאשר בונים תכנית ומקימים מרכז יום ממשרד הרווחה זה לוקח זמן.

חיים מסינג: כשמקימים תכנית במשרד החינוך, ויכולה לספר פה גליה מה זה לבנות תכנית, זה לוקח חדשיים.

חיים מסינג: אם היא לא יודעת מהו הסכום שעומד לרשותה, היא לא יכולה לבנות תקציב.

חיים מסינג: גם כשמגיע תקציב במהלך השנה, אין לו ערך, הוא מכסה גרעונות.

חיים מסינג: כנ"ל לגבי משרד הבריאות.

חיים מסינג: אם אני צריך לפתוח היום מרכז מתדון, או מרכז סובוטק, כדי לקחת אנשים מהרחוב ולתת להם את הגמילה המינימלית, אני לא יכול לפתוח אותם, כי אני לא יודע מהו בסיס התקציב.

חיים מסינג: לכן אנחנו מבקשים את המינימום – בסיס תקציב.

חיים מסינג: אם רוצים לסגור את הרשות, וזאת אני אומר למשרד האוצר ולאחרים, כדאי לקום ולסגור את הרשות.

חיים מסינג: אבל למה לאחוז מקל בצד אחד, ולאחוז מקל בצד שני.

חיים מסינג: זה פשוט לא עובד.

חיים מסינג: צריך לעשות סוף לעניין, ואני תולה תקווה רבות ביושב ראש הוועדה שהוא ממוקד לעניין הזה, שיש פה שתי אפשרויות, או שיש רשות עם תקציב מינימלי, לא מקסימלי, לא צריך להגזים, אבל יש תקציב מינימלי, או שסוגרים את הרשות, אין באמצע.

משה בר סימנטוב: היא הופסקה כמו כולם, היא הופסקה יותר משאר המשרדים.

משה בר סימנטוב: להיפך, רק נוספו לה תקציבים במהלך השנה, בשעה שבמשרדי הממשלה הופחת התקציב בכ-10% במהלך השנה.

חיים מסינג: יש פה נתונים.

יחיאל חזן: אני רוצה לשאול אותך שאלה.

יחיאל חזן: אני מבין שאתה נציג של משרד האוצר.

יחיאל חזן: האם פעם עשיתם תחשיב איזה נזק נגרם למדינת ישראל כתוצאה מזה שמקצצים את התקציב, או כמו שאתה אומר – אני מדבר לגבי נזק כלכלי – מול ההוצאה הגדולה שיש על אותו ילד שמדרדר לסמים, ובסופו של דבר הופך להיות לנטל על החברה.

יחיאל חזן: הוא הופך להיות גנב, בשביל לצרוך את מה שהוא צריך.

יחיאל חזן: האם פעם עשיתם חשבון כזה?

יחיאל חזן: אני שומע שאני מתדיין איתו ואומר כל משרדי הממשלה, אני לא חושב שהמאבק הזה שיש למדינת ישראל, שהוא מאבק חשוב ממדרגה ראשונה, לא רק בשביל החברה, גם מבחינה כלכלית.

יחיאל חזן: אני לא חושב שזאת התדיינות שיכולה לעלות על השולחן בצורה לוגית נורמלית.

משה בר סימנטוב: תקציב המדינה דן בכל הדברים.

משה בר סימנטוב: תקציב המדינה גם דן בסל התרופות שגם זה עניין של חיים ומוות, וגם בטיפול במפגרים.

משה בר סימנטוב: ובסוף אתה צריך להכריע בין הדברים האלה, אתה לא יכול לברוח מהדיון הזה.

משה בר סימנטוב: בהפחתות שנעשו בתקציב בשנתיים האחרונות, הופחתו גם התקציבים המיועדים לטיפול במפגרים, וגם סל התרופות.

משה בר סימנטוב: אני לא אשפוט, אבל לכאורה אלה דברים שנראים בעלי חשיבות דומה.

משה בר סימנטוב: הצענו להעביר את התקציב למשרדי הממשלה, וכך למשרד הרווחה יש יותר רגישות לניהול התקציב להחליט על סדרי עדיפויות.

משה בר סימנטוב: כך למשל הוא החליט, התקציבים המיועדים לטיפול בסמים במשרד הרווחה, בעזרתנו הוחרגו מבסיס התקציב.

משה בר סימנטוב: טיפול במרכזי יום, ולקהילות טיפוליות לא הופחת, זה תקציב צבוע ותקציב שגם הוקשח.

משה בר סימנטוב: אז נכון שיש הפחתות, ולכן גם ניתנו התוספות התקציביות.

משה בר סימנטוב: בסך הכל אתה אומר שהנושא חשוב והנושא קרדינלי.

משה בר סימנטוב: לכן בזמן שב-2004 נעשתה הפחתה תקציבית של כ-10%, ותקציב הרשות גדל ב-50% עם כל הדיווח שזה לא בבסיס, נכון שזה לא בבסיס, אבל זו עדיין תוספת תקציב ניכרת.

יחיאל חזן: ראשית, אתה יודע לתת לנו נתונים כמה מדינת ישראל משקיעה בכל משרדי הממשלה כדי להיאבק בנגע של הסמים?

משה בר סימנטוב: אני לא יכול לשלוט על זה.

משה בר סימנטוב: אפשר להעביר את זה.

יחיאל חזן: אני אבקש להעביר את זה לדיון הבא שיתקיים פה ב-16 בחודש, ואם אפשר לקבל את זה גם לפני.

יחיאל חזן: כמה כסף מדינת ישראל משקיעה בכל משרדי הממשלה, כדי שפעם אחד ולתמיד נדע באמת מה ההשקעה הכוללת של מדינת ישראל במאבק בנגע הסמים.

יחיאל חזן: כשאתה בא ואומר למנכ"ל שבפועל התקציב של הרשות גדל, אני מניח שאתה מבין שכך אי אפשר לעבוד.

יחיאל חזן: זאת אומרת, הוא, כמי שצריך מצד אחד לפעול על פי תכניות עבודה, ומצד שני להתדיין עם משרדי ממשלה נוספים כדי לתקצב אותם, או לסייע להם, הוא לא יכול לפעול.

יחיאל חזן: לפי מה שאני מבין, הגודל של התקציב שמונח היום על השולחן בשביל הרשות למלחמה בסמים, לפעולות, הוא לעג לרש.

יחיאל חזן: אולי כדאי לסגור את הרשות.

יחיאל חזן: בשביל מה אנחנו צריכים לשים פלסטר על הפצע הזה.

יחיאל חזן: בשביל מה?

חיים מסינג: 11 מיליון שקלים.

משה בר סימנטוב: יכול להיות שיהיה יותר יעיל להעביר את התקציב למשרדים, לחסוך את ההוצאות על תקורה, ולהשתמש בתקורות שנמצאות ממילא במשרדי ממשלה.

משה בר סימנטוב: זה גם יכול להיות פתרון אפשרי, שאפילו יאפשר לבצע יותר פעולות.

עאדל אבו ריא: אני לא יכול לסבול - - -

יחיאל חזן: אני מבקש, אני קובע פה מי מדבר, חכה בסבלנות.

משה בר סימנטוב: מה שאמרתי, יכול להיות שמכיוון שיש פה רשות נפרדת, שלכל רשות, גם אם היא תהיה הכי יעילה לצורך תקורה, יש את אותן הוצאות תקורה גם למשרדי הממשלה השונים, יכול להיות שכדאי לפזר את תקציב הרשות בין המשרדים השונים, ולהשקיע יותר בפעולות.

משה בר סימנטוב: יהיה לנו יותר כסף לפעולות.

יחיאל חזן: אתה מכיר את החוק שבעטיו קמה הרשות?

משה בר סימנטוב: בוודאי שזה דורש שינוי חקיקה.

משה בר סימנטוב: זה דורש החלטה, יכול להיות שזו החלטה שצריכה להתקבל.

יחיאל חזן: האם באוצר יודעים שהגוף המקצועי היחידי שיכול לנווט בין כל משרדי הממשלה זו הרשות, היינו יודעים בכלל, כשאתה עונה כזה דבר?

משה בר סימנטוב: אפשר לחשוב על חלופות.

משה בר סימנטוב: שתהיה במשרד ראש הממשלה ועדה בינמשרדית שתהיה ועד מנהל שיחליט על הקצאת התקציב.

משה בר סימנטוב: כלומר, יש בסך הכל פעולות שמתבצעות בכמה משרדי ממשלה, ובכל זאת הן מנוהלות, זה לא יהיה תקדים.

משה בר סימנטוב: הטיפול באוטיסטים, הטיפול במפגרים, הטיפול בנכי נפש, הוא גם טיפול שנעשה במסגרת כמה משרדי ממשלה, ובכל זאת אין - - -

יחיאל חזן: והוא טיפול יעיל לפי דעתך?

משה בר סימנטוב: אני חושב שהטיפול הוא אופטימלי בהחלט.

יחיאל חזן: אני רוצה שתשמע קודם את החברים, ואחרי כן, בפעם הבאה כשיהיה פה מנכ"ל משרד האוצר, כי אני מתכוון שהוא יגיע לישיבה הבאה, אולי באמת הוא יכין את עצמו יותר טוב, תעביר לו רק את המסר.

חיים מסינג: לגבי ביטול הרשות, אני אפילו לא נכנס לעניין.

חיים מסינג: מכובדי פה לא יודע אפילו על מה הוא מדבר.

חיים מסינג: הוא לא מכיר את העניין, הוא לא יודע מה תפקיד הרשות.

חיים מסינג: וכמו שאתה אומר, אני מציע לעשות שיעורי בית לפני שאנשים תוקעים באוויר דברים שאין להם הגיון מינימלי.

חיים מסינג: מי מטפל בתחום הקהילה, אתה יכול להגיד לי?

חיים מסינג: מי עושה מחקרים, אתה יכול להגיד לי?

חיים מסינג: מי מתאם את משרדי הממשלה?

חיים מסינג: מי הוביל מדיניות?

משה בר סימנטוב: כמו שאמרתי, אפשר שתהיה ועדה שתהיה במשרד ראש הממשלה.

חיים מסינג: הוועדה לא עולה כסף?

משה בר סימנטוב: הועדה יכולה להשתמש בתקורות הקיימות ממילא במשרדי הממשלה.

משה בר סימנטוב: מחקרים יכולים להירכש מגורמים חיצוניים.

חיים מסינג: יש מדינה בעולם שזה קיים בה?

משה בר סימנטוב: טיפולים קהילתיים ניתנים במסגרת משרד הרווחה.

חיים מסינג: ברשותך, אני רוצה לתת שני נתונים.

חיים מסינג: אפרופו התקציב שמגיע במהלך השנה, ישבנו עם ראש הממשלה, וראש הממשלה נתן תקציב.

חיים מסינג: הוא אמר, אני רוצה שתכנסו בתחום הקהילה ותתפרסו על כל הארץ.

חיים מסינג: התפרסנו, השקענו 3-4-5 מיליון שקל.

חיים מסינג: כשהתקציב יורד חזרה ל-11 מיליון שקל, אותם אנשים שלקחנו השנה והכשרנו והשקענו באותן רשויות שעשינו את זה, השנה כבר מודיעים להם רברס, יוצאים כולם.

חיים מסינג: אני מוציא את כולם, השקעתי כסף, בשנה הבאה אני אעשה שנור, ואתה תעזור לי, ועוד פעם האוצר יתן לי כסף.

חיים מסינג: עוד פעם אני אבוא לאנשים אחרים, אני אכשיר אותם מחדש, אני אתחיל לבנות את העניין בקהילה.

חיים מסינג: עוד פעם שנה לאחר מכן, לעג לרש.

חיים מסינג: יושב פה בחור שמנהל את אגודת אל-הילאל במגזר הערבי.

חיים מסינג: לאגודה הזאת אין אגורה שחוקה.

חיים מסינג: אנחנו לא יכולים לתמוך בה כי אין קרן עזבונות ואין קרן תמיכות, והחילוט השנה ירד, עם כל המאמצים של משטרת ישראל, זה לא תלוי בהם, זה תלוי גם בבתי משפט.

חיים מסינג: אז נוצר מצב שלא רק שהרשות לא יכולה לפעול, אלא היא מוציאה כספים ששנה לאחר מכן הכספים האלה מתאדים, בדיוק בדוגמה של הקהילה שאני נתתי.

חיים מסינג: לדוגמה "אל-סם", ב-1 בינואר אל-סם נסגרת סופית.

חיים מסינג: למה היא נסגרת?

חיים מסינג: מכיוון שכל תקציב אל-סם 3 מיליון שקלים, היושב ראש הודיעה על התפטרות.

חיים מסינג: הם לא מסוגלים לגייס כספים, ולכן הם הודיעו על סגירה.

חיים מסינג: עושים הרבה רעש בתקשורת, משרד האוצר נותן 2-3 מיליון שקלים בשביל לשים את הפלסטר, וכל שנה אותו דבר.

חיים מסינג: לכן אם מדינת ישראל הגיעה למסקנה שצריך רשות, אני מבין שכבוד היושב ראש מבין, שבסיס התקציב לא יכול להיות כמו שהוא.

עאדל אבו-ריא: אני מנכ"ל אגודת אל-הילאל למלחמה בסמים.

עאדל אבו-ריא: האגודה היא ארצית, בפעולותיה היא פועלת באופן דומה לאגודת אל-סם.

עאדל אבו-ריא: ליוויתי את הרשות תקופה ארוכה, וגם לפני הקמת הרשות.

עאדל אבו-ריא: אני אזכיר לכבודו את המצב ששרר לפני הקמת הרשות, שנה או שנתיים.

עאדל אבו-ריא: כל גוף וולנטרי שהיה פונה למשרד ממשלתי מסויים, הדלת היתה נטרקת בפניו, כי הוא היה אומר לאותו גוף, לא אני, אלא המשרד השני.

עאדל אבו-ריא: כך זה קרה למשרד החינוך, גם למשרד הבריאות ולמשרד הרווחה.

עאדל אבו-ריא: אם המצב הזה יימשך לפי דבריו של נציג האוצר, דברים בלתי אחראיים, אנחנו עלולים לחזור לאותו מצב ששורר אז – תוהו ובוהו.

עאדל אבו-ריא: הרבה מוסדות שהיום קיימים ייסגרו.

עאדל אבו-ריא: דבריו של נציג משרד האוצר הם בלתי נסבלים, סליחה על הביטוי, כי אם חס וחלילה המצב הזה היה מתקיים כפי שאתה אומר, הרבה משתמשים היו נפלטים לרחוב.

עאדל אבו-ריא: אני מדבר על המגזר הערבי, בסכנין, בשפרעם, ברהט שבנגב.

עאדל אבו-ריא: הרבה בחורים ערבים ייפלטו ויסתובבו בערים שסובבות לכפרים הערבים.

עאדל אבו-ריא: אני לא מדבר בנימה של איום, אבל זה המצב.

עאדל אבו-ריא: אנחנו מחזיקים בחור בסכנין, אם נפסיק להחזיק אותו לאן הוא יילך?

עאדל אבו-ריא: אז מטבע הדברים לכרמיאל, לעכו ולחיפה.

עאדל אבו-ריא: אנחנו מחזיקים מאות בחורים ב-100 או 200 אלף שקלים שהם מהרשות למלחמה בסמים.

עאדל אבו-ריא: אם הרשות תיסגר מי יתן לנו?

עאדל אבו-ריא: אנחנו נחזור לתקופה של לפני 15 שנה, לפני הקמת הרשות.

עאדל אבו-ריא: אדוני היושב ראש, אנחנו תולים בך תקווה גדולה שאתה תשמור על הסטטוס-קוו, ותתן דחיפה קדימה לרשות לתת לה להתקיים, כי כל גוף היום שיש לו בעייה, אין לו כתובת אחרת חוץ מהרשות.

עאדל אבו-ריא: תודה רבה.

יחיאל חזן: אני רוצה לשמוע את הנציגה של משרד החינוך.

גליה שחם: אני מקשיבה לדברים שנאמרו כאן.

גליה שחם: אני חושבת שיש החלק של להסתכל על הוצאה וחיסכון, ויש החלק של להסתכל על מה חשוב ומה פחות חשוב.

גליה שחם: אני די נרעשת מזה שעולה פה קול שהנושא הזה נשמע לא חשוב.

גליה שחם: תמונת המצב היא כזאת שהבעייה רק הולכת וגדלה, וצריך לאסוף כמה שיותר משאבים נוספים כי אנחנו עדיין לא מתמודדים בצורה כמו שצריך להתמודד עם זה.

גליה שחם: מבחינת המשרד שלי, השנה קיבלנו תוספת תקציב כדי לעשות מאמץ מיוחד למנות בכל בית ספר על-יסודי, בעל תפקיד שייקח אחריות על מניעת סמים בבית הספר על כל התכניות.

גליה שחם: מבחינה כספית, האדם הזה מקבל 6% תוספת למשכורתו.

גליה שחם: תסכים איתי שזה פרוטות.

גליה שחם: באקט הזה יש את החלק שאומר, הנושא הזה הוא בדיוק כמו מתמטיקה, ובדיוק כמו מדעים, ובדיוק כמו כל מקצוע אחר שעוסקים בו במערכת החינוך, והיום בכל בית ספר על-יסודי יש מישהו שזה התפקיד שלו והוא צריך להזיז את העגלה.

גליה שחם: ברור שכדי לעשות פעילויות מוכרחים כסף.

גליה שחם: והכסף הוא לא למשכורת, הכסף הוא באמת לפעילויות בתוך בתי הספר, ומחוץ לבתי הספר בכל הרמות.

גליה שחם: הדבר שהשקענו בו השנה מאמץ עצום זה הכשרות והשתלמויות של כל האנשים האלה בכל המערכת.

גליה שחם: התוספת התקציבית הזאת שקיבלנו השנה, היא חיונית כדי להרים את הנושא, כדי להמשיך אותו.

גליה שחם: כדי להמשיך תהליך שהשקענו בו המון מאמץ השנה.

גליה שחם: החלק של השתלמויות עובדי הוראה, הוא חלק בלתי נפרד מעבודה.

גליה שחם: זאת אומרת, אי אפשר לומר בסדר, שנה אחת עשינו הכשרה, ושנה הבאה כבר אין צורך.

גליה שחם: זה משהו מתמשך לכל אורך הדרך.

גליה שחם: אנחנו מפעילים תכניות בכל הרמות, בעל-יסודי יותר, אבל יש צורך מאוד גדול להתחיל את התכניות בשלבים הרבה יותר מוקדמים.

גליה שחם: כל מערכת החינוך היסודי עוד לא באפשרות של התחלת עבודה.

גליה שחם: ברור היום ממחקרים שכדי שעבודת המניעה תהיה משמעותית, היא חייבת להתחיל בגילאים הצעירים ביותר.

גליה שחם: בשנים הקודמות קיבלנו המון תמיכה מהרשות למלחמה בסמים במשאבים.

גליה שחם: השנה הזאת זה הצטמצם, כמו שאמר מר מסינג, לעזרה בעזרים למיניהם.

גליה שחם: ופעילות מאוד גדולה שאנחנו מאמינים בה, מה שנקרא אצלנו תכנית עמיתים של בני נוער שהם מוכשרים בסמינרים מיוחדים, והם פעילים מאוד בתכניות בתוך בתי הספר.

גליה שחם: יש בי דאגה מאוד גדולה שהדבר הזה הולך לגווע, כי אין משאבים לעשות את זה.

גליה שחם: בעצם המסר שלי הוא, שאם הנושא של סמים הוא איום על מדינת ישראל, איום לא פחות מכל מיני איומים אחרים, אז באמת צריכה להיות כן היערכות, ולא לחפש איך לחסוך בזה.

גליה שחם: אלא להיפך, איך לחפש, איך להשיג לזה עוד יותר משאבים, כדי שכל הגופים שפועלים, ואנחנו פועלים עם הרשות למלחמה בסמים, ועם כל המשרדים, כדי שנוכל לעשות את העבודה בצורה משמעותית, ולא לעשות וי, כן עשינו איזושהי פעולה וזהו.

משה בר סימנטוב: אשמח להגיב על מה שאת אומרת.

משה בר סימנטוב: משרד החינוך כמו משרד הרווחה, וכמו משרדי ממשלה אחרים אני מניח, יכול להחליט שהנושא הזה נמצא בסדר עדיפויותיו ולתגבר את התקציב מתקציבו הוא.

משה בר סימנטוב: הוא לא צריך את עזרת משרד האוצר.

גליה שחם: זה מה שעשו השנה.

משה בר סימנטוב: כך זה צריך להתנהל, כמו משרד הרווחה, שהוא לא רוצה להפחית מתקציב הקהילות הטיפוליות במרכזי היום, הוא עושה את זה על חשבון דברים אחרים, וזו המשמעות של סדר עדיפויות, אז זה מה שהוא עושה, וכך מתנהל משרד ממשלתי.

משה בר סימנטוב: זו גם התנהלות תקינה, כי בסוף באמת הכל חשוב, אבל צריך להחליט מה יותר חשוב.

משה בר סימנטוב: הפתרון נמצא שם, במסגרת סדרי עדיפויות של המשרד.

יחיאל חזן: אתה יודע בדיוק, כיצד ובאיזה סכום קוצץ התקציב של משרד החינוך לא בשנה הזאת רק, בכלל?

משה בר סימנטוב: אני לא רפרנט של משרד החינוך, אני רפרנט של משרד הרווחה.

משה בר סימנטוב: ואני יודע שבמשרד הרווחה, שבוודאי עוסק בתחומים רגישים, הופחתו התקציבים בשיעורים ניכרים.

משה בר סימנטוב: אמרתי, חלק מהתקציבים הופחתו בשיעור של 48%-50%.

משה בר סימנטוב: אבל בכל זאת, הוא החליט שאת התקציבים של קהילות טיפוליות ומרכזי יום הוא לא מפחית, וזה בא כמובן על חשבון הפחתות יותר רחבות בתחומים אחרים.

יחיאל חזן: אני דווקא רוצה לדבר על משרד החינוך, לא רוצה לדבר על משרד הרווחה.

יחיאל חזן: משרד החינוך קוצץ, נדמה לי 12 פעמים, אולי 13 פעמים, כמו כל משרד ממשלתי אחר, והקיצוץ שם הוא מעל לכמעט שני מיליארד שקל.

יחיאל חזן: גם כשמנכ"ל משרד החינוך צריך לקבוע סדרי עדיפויות, אנחנו יודעים שהמאבק בנגע הסמים נמצא בתחתית הסולם.

יחיאל חזן: כמי שמופקד מטעם משרד האוצר, כך אתה חושב שמדינת ישראל צריכה לנהל את המאבק שלה בסמים?

יחיאל חזן: אז לפי דעתי עדיף שאני אמליץ בפני ראש הממשלה לסגור את היחידה.

יחיאל חזן: אני לא חושב שיינתן פתרון על ידי איזושהי ועדה בינמשרדית שתקום.

יחיאל חזן: אנחנו מכירים את הוועדות האלה כיצד הן פועלות.

יחיאל חזן: הם נפגשים פעם בכמה זמן, והם נותנים פתרון אד-הוק לבעיה שצצה.

יחיאל חזן: הם לא נותנים שום דבר מעבר לזה.

יחיאל חזן: יכול מאוד להיות שבתפיסה עסקית כלכלית צריך אולי לחשוב אחרת, אבל לא בתחום הזה של הסמים.

יחיאל חזן: אני יכול להזכיר לך, כשאני הייתי ילד, אז היה מאבק גדול ביותר.

יחיאל חזן: בזמנו לא היתה מודעות לפרחי הבר, ובאמת משרד החינוך אולי רצה שלא יקטפו פרחי בר, והוא השקיע בעניין הזה.

יחיאל חזן: אם הוא היה משקיע אותו דבר באותה תקופה במאבק בסמים, אני משוכנע שלא היתה לנו היום בעיה של סמים.

משה בר סימנטוב: זה נעשה בלי רשות פרחי הבר.

יחיאל חזן: היום לא קוטפים פרחי בר, אבל יש כאלה שלמדו לא לקטוף פרח בר, אבל הם נרקומנים.

יחיאל חזן: זאת לא הדוגמה.

גליה שחם: הסיוע שאני מקבלת השנה מהרשות למלחמה בסמים.

גליה שחם: הוא באמת לא כספי, אבל הוא סיוע מקצועי.

גליה שחם: הוא סיוע מאוד משמעותי.

גליה שחם: בסך הכל, כדי שהעבודה תהיה משמעותית, משרד החינוך צריך את הקשר עם כל המשרדים.

גליה שחם: זו כן החלטה ברמה אסטרטגית לא של כל משרד לחוד, אלא זו צריכה להיות החלטה לאומית.

גליה שחם: אבל באמת אפשר לצפות להישגים.

גליה שחם: אני אומרת במפורש, אם משרד החינוך יעשה את זה לבד, ולא יהיו השותפים, ולא יהיה הסיוע המקצועי, זה לא יהיה שווה.

משה בר סימנטוב: אני חושב שהוא צריך לעשות את זה לבד, אבל זה לא יהיה התחום היחידי שבו משרד החינוך ישתף פעולה עם משרדי ממשלה אחרים.

משה בר סימנטוב: הוא עושה את זה ביעילות ובצורה טובה, אני מניח גם בתחומים אחרים, כפי שעשה את זה משרד הרווחה, כפי שעשה את זה משרד - - -

גליה שחם: מדברים כאן על בעיה חברתית.

יחיאל חזן: משה, זה לא הכיוון שאני מתכוון להעביר אליו את הדיון.

יחיאל חזן: אני רוצה בצורה שלא משתמעת לשתי פנים, שיהיה לך ברור כרפרנט במשרד האוצר, שאנחנו לא ניתן יד לכך שבבסיס התקציב לא יהיה תקציב הגיוני כדי לנהל את הרשות.

יחיאל חזן: וכשאתה מציג עמדה שהתקציב של הרשות גדל בחודש יולי או אוגוסט ב-50%, כך אי אפשר לנהל עסק.

יחיאל חזן: פשוט אי אפשר לנהל כך עסק.

יחיאל חזן: נתן קודם דוגמה המנכ"ל, שהוא הולך על פי דרישה של ראש הממשלה להיכנס בכל הרשויות, ובשנה הבאה אין לו תקציב, אז הוא שולח את האנשים הביתה, כך אי אפשר לעבוד.

יחיאל חזן: זאת לא תקופת סאלח שבתי, זה נגמר.

יחיאל חזן: היו מבקשים מתורם לתרום כסף, והיו מחליפים רק את השלט, זה נגמר.

משה בר סימנטוב: עדיין אי הוודאות התקציבית של הרשות למלחמה בסמים נגמרה בסוף בתוספת תקציב, בזמן שאי הוודאות התקציבית של משרדי הממשלה, נגמרה בהפחתה תקציבית.

משה בר סימנטוב: אני אומר, נכון שזה אולי לא מצב אידיאלי, אבל זה עדיין מצב יותר טוב מהמצב שחוו אותה משרדי ממשלה אחרים, ואת זה צריך לזכור כל הזמן.

משה בר סימנטוב: אמנם זה לא נעשה בתחילת השנה, זה נעשה במהלך השנה.

משה בר סימנטוב: אבל עדיין בזמן שהם קיבלו תוספות תקציביות, למשרדי ממשלה אחרים הופחת התקציב שלהם.

יחיאל חזן: אני רוצה להבין, אתה יודע למשל מה התקציב של הרשות בשנה הבאה?

משה בר סימנטוב: כ-11.5 מיליון שקלים.

יחיאל חזן: מה אפשר לעשות עם 11.5 מיליון שקל בשביל לטפל במדינת ישראל?

יחיאל חזן: לא שהרשות תשלם משכורות לעובדים.

יחיאל חזן: בדקתי בדיוק כמה אחוזים מתוך התקציב הזה הוא כדי לשלם לעובדים.

משה בר סימנטוב: הוצאות התקורה, אני לא אומר שזה יעיל או לא, אבל זה היה כ-40%.

משה בר סימנטוב: צריך לזכור שיש פה גם הוצאה תקורתית שהיא הוצאה גבוהה, אין מה לעשות.

משה בר סימנטוב: יכול להיות שזה נעשה מיטבית בתוך הרשות, אבל זו עדיין הוצאה גבוהה.

משה בר סימנטוב: עדיין מתוך התקציב הזה אנחנו מאבדים הרבה על התקורות.

יחיאל חזן: רק על פי מה שאתה אמרת, אני לא רוצה להיכנס לאחוזים כמה מתוך התקציב זו התקורה, כמעט לא נשאר כלום לפעולות.

משה בר סימנטוב: לכן צריך לראות איך אנחנו יכולים להפנות מתקורות לפעולות.

יחיאל חזן: בראייה שלך כרפרנט, שבעצם צריך לדאוג, הרי אתה מופקד מתוקף תפקידך על כך שהכספים ישמשו פתרון ולא רק כמחזיקים יחידה.

יחיאל חזן: לפי דעתך כרפרנט, זה מספיק, זה הגיוני, זה נורמלי בשביל מדינת ישראל?

משה בר סימנטוב: אם תעשה הקצאה נכונה של התקציב גם בין משרדי הממשלה השונים, בשיתוף התקציבים האחרים שנותנים למשרדי הממשלה השונים, אז בהתאם לסדר עדיפויות שהממשלה קובעת, כן, כנראה תוצאתית זה נכון.

משה בר סימנטוב: על הרבה דברים אחרים אתה יכול לשאול האם התקציב המופנה הוא מספיק.

משה בר סימנטוב: עדיין בגלל שאנחנו חיים תחת מגבלה תקציבית, כנראה שכן.

משה בר סימנטוב: אנחנו כן נותנים למשרדי הממשלה לקבוע את סדרי העדיפויות שלהם, בוודאי.

אריה זאדה: יש פה איזושהי טענה שאני שומע חזור ואמור.

אריה זאדה: מבחינת הנתונים של משרד הבריאות, לא ראינו משנת 2003 עד היום שום תוספת באמצע השנה.

אריה זאדה: התקציבים עמדו על 30 מיליון שקלים, בשנת 2004 זה עבר ל-24.2 מיליון, ובשנה הבאה זה הולך על 21 מיליון.

אריה זאדה: הטענה מול הרשות, אני מבין שהם צריכים לעשות ייעול במערכת.

אריה זאדה: הרמנו את הכפפה בשנה שעברה ועשינו ייעול במערכת.

אריה זאדה: במה התבטא הייעול, יש לנו מרכזי מתאדונים, כשהיושב ראש הוא יהודה כהן.

אריה זאדה: הוספנו עוד מטופלים, והם הכניסו עוד הכנסות.

אריה זאדה: מה שקורה היום, יש לנו הרבה יותר מטופלים, עוד 600 מטופלים, לפני כן היו 2,000, היום יש יותר מטופלים, והטיפול שהם מקבלים זה בהרבה פחות טוב.

אריה זאדה: זה מה שזה אומר.

אריה זאדה: זה אומר שבשנה הבאה אנחנו הולכים לסגור אישפוזיות.

אריה זאדה: זה אומר שאם עד היום הרבה מאוד מטופלים לא קיבלו את הטיפול שהם צריכים לקבל, שזה אישפוזית מינימלית שגומלת אותם למשך שבועיים או שלושה שבועות, הם לא מוכנים לקבל את זה.

אריה זאדה: כלומר, אם גם עד היום לא היו משאבים, גם את זה אנחנו הולכים לבטל ולסגור.

אריה זאדה: במהלך השנה לא הוסיפו לנו שום דבר.

אריה זאדה: היו הרבה מאוד הבטחות.

אריה זאדה: היה הרבה מאוד רעש מצד משרד ראש הממשלה, היו כל מיני ישיבות עם המנכ"ל, הוא התערב.

אריה זאדה: הבטיחו לנו שיכסו לנו גרעון של חמישה מיליון משנה שעברה.

אריה זאדה: שום דבר לא נוסף.

אריה זאדה: בשנה הבאה אנחנו הולכים למצב הרבה יותר קשה, שזה אומר לסגור ממש מרכזים.

אריה זאדה: אם עד היום לא קיבלו טיפול כמו שצריך, בשנה הבאה המצב יהיה הרבה יותר קשה.

אריה זאדה: זה מבחינת משרד הבריאות.

יהודה כהן: מנהל האגודה לבריאות הציבור.

יהודה כהן: 25 שנה הייתי איש תקציבים של משרד הבריאות, ואני רוצה להתייחס לנושא התקציב, משום שהחבר פה מהאוצר אומר שני דברים.

יהודה כהן: הוא אומר שהקיצוץ זהה לכל משרדי הממשלה, גם לרשות, זו טענה אחת.

יהודה כהן: הטענה השנייה, סדרי עדיפויות של משרדי הממשלה, זה מה שמשרד האוצר אומר כל הזמן.

יהודה כהן: במשרדי הממשלה יש איזושהי הטעייה.

יהודה כהן: משרדי ממשלה - המרכיב העיקרי שלהם זה כוח אדם.

יהודה כהן: יש להם אחוז קטן יחסית, שזה סעיפי פעולה מה שהם קוראים.

יהודה כהן: פה בעצם כל הפעילות היא סעיפי פעולה.

יהודה כהן: מרכז קהילה טיפולי זה לא כוח אדם?

יהודה כהן: כל העניין שקיצצנו את סעיפי הפעולה ב-50% בממוצע, הוא אמר את זה, קיצצו כ-10%, לא קיצצו 80% בממוצע על כל התקציב .

משה בר סימנטוב: אמרתי שני דברים.

משה בר סימנטוב: אמרתי 50%, מתוכם 10% השנה.

יהודה כהן: סליחה, הקיצוץ שחל על כל תקציב משרד העבודה, כל תקציב משרד הרווחה הוא לא 80%?

משה בר סימנטוב: רק מתקציב הקניות.

יהודה כהן: פה זו הטעייה.

יהודה כהן: כל המבנה של הקניית שירותים, מאחורי זה גם יש אנשים.

יהודה כהן: זה משהו טכני לחלוטין.

יהודה כהן: אפשר להסתכל על סך הכל התקציב במשרד ממשלתי קוצץ ב-3% או ב-4%, לא קוצץ ב-80%.

יהודה כהן: אם אתה בא ואומר, אני לוקח את הקיצוץ, עשה את אותו קיצוץ, בסדר.

יהודה כהן: אז אותו קיצוץ חל במשרדי ממשלה 5%, לא 80%.

משה בר סימנטוב: בתחומים מקבילים במשרדי הממשלה האחרים, כן חלה הפחתה של 50%.

יהודה כהן: זה לא תחומים מקבילים.

יהודה כהן: הנושא כולו בכללו קוצץ, משרד הבריאות לא קוצץ ב-33%, הוא קוצץ באחוזים בודדים.

יהודה כהן: יש פה הטעייה בעניין של חלוקה בין פניות, זה בכלל לא רלבנטי.

יהודה כהן: התברר שאתה בונה מסגרת שכולה היא בניית שירות, אז אין שם כוח אדם שהוא עובד מדינה, מה זה משנה.

יהודה כהן: זה שירותים שאתה נותן.

יהודה כהן: ברגע שאתה מקצץ את השירותים של נושא מסויים, קצץ באותו אחוז ב- 3%, 5% לא 80%.

יהודה כהן: מבחינתנו השורה התחתונה זה לסגור מרכזים.

משה בר סימנטוב: זה בדיוק נובע מזה שהרשות מתוקצבת בנפרד.

יהודה כהן: הטענה השנייה היא, שבעצם משרדי הממשלה שינו סדרי עדיפויות.

יהודה כהן: בסך הכל, הכל קוצץ והכל נופל, כך שאין פה אפשרויות, ואין אפשרות להעביר מנושא לנושא, וזה בדיוק התפקיד של הרשות.

יהודה כהן: בסופו של דבר, משרדי ממשלה - ואני אומר זאת כעובד מדינה מאוד ותיק, קשה להם להתייחס לנושא הסמים כנושא שהוא בסדר עדיפות עליון, זאת עובדה.

יהודה כהן: ואם לא היתה רשות ששמה את הדבר על השולחן, הנושא הזה לא היה על השולחן בכלל, הוא היה נדחק לשוליים.

חיים מסינג: זה בדיוק מה שמשרד האוצר רוצה.

יהודה כהן: נכון, בדיוק מה שמשרד האוצר רוצה, שלא יהיה קול שיביע עמדה שתציג בצורה רצינית את הנושא של הסמים.

משה בר סימנטוב: אני מנסה לחשוב מאיזה אינטרס משרד האוצר רוצה לדפוק את ה- - -

יהודה כהן: ברור, אם לא מדברים אז לא צריך לתת כסף.

יהודה כהן: כשמתברר שיש לחצים, אז אין לכם ברירה, הוספתם כסף.

יהודה כהן: סגירת הרשות, היא פשוט השתקת הנושא בפני עצמו.

יהודה כהן: ומבחינה זאת הדחקתו לשוליים.

יהודה כהן: באגודה אנחנו מנהלים את מרכזי המתאדון, וגם נסגרות אישפוזיות.

יהודה כהן: היום נסגרת אישפוזית שלנו בחיפה, נושאת מיליון שקל הפסד.

יהודה כהן: חיכינו למשהו יותר טוב, אבל בשנה שעברה הפסדנו מיליון שקל על המסגרת הזאת של האישפוזית בחיפה, מתוך תקווה שיגיעו במשך השנה אמצעים, ולא הגיעו אמצעים אלינו בכל אופן.

יהודה כהן: אנחנו נסגור את זה, פשוט לא תהיה אפשרות.

יהודה כהן: זה מוסד ללא כוונת הפסד, גם לא מוסד לכוונת רווח, אבל גם לא צריך להפסיד.

יחיאל חזן: אורן, נציג משרד ראש הממשלה.

יחיאל חזן: אני מתכוון לקיים דיון ב-16 לחודש הבא.

יחיאל חזן: אני רוצה לראות פה את מנכ"ל משרד ראש הממשלה.

יחיאל חזן: אני לא רוצה לראות פה שום נציג אחר.

יחיאל חזן: אותו דבר לגבי שאר המשרדים.

יחיאל חזן: לא חס וחלילה שאני מזלזל בכבודו של איש, אבל אני חושב שהגיע הרגע, שלפני שמעבירים את התקציב של 2005, יהיו פה אנשים, שתהיה להם אחריות על הראש בעניין הזה.

יחיאל חזן: שלא יבואו באמצע השנה ויראו כותרות בעיתונים, למה כל מיני ארגונים נסגרים.

יחיאל חזן: הנושא הזה של הרשות למלחמה בסמים, שנמצא בתוך משרד ראש הממשלה, לעניות דעתי הוא לא מטופל נכון גם בתוך המשרד עצמו.

יחיאל חזן: לא יכול להיות מצב שתקציב הרשות קוצץ מתקופתו של ביבי נתניהו ב-1996 מ-56 מיליון שקל, ל-11 מיליון שקל.

יחיאל חזן: זה פשוט דבר שלא יכול לעבור כך.

אורן מגנזי: שלום לכולם, כיוון שכותרת הדיון היא הנתונים החוץ-תקציביים, אני אתייחס לנושא הזה, ואחר כך אני אתייחס לכל מה שהספקתי לשמוע מאז שנכנסתי לחדר.

אורן מגנזי: המקור התקציבי העיקרי של הארגונים והגופים שתומכים בכל נושא המלחמה בסמים הוא הגיע רק מתוך הרשות, או ברובו מתוך הרשות.

אורן מגנזי: יש לזה שני צדדים.

אורן מגנזי: יש גוף פרטי שמסוגל לעשות דברים ביעילות ובצורה טובה כמו שיודעים הסקטור הציבורי והסקטור הפרטי שמשתף פעולה.

אורן מגנזי: את החלק הזה אנחנו נתגבר בשנה הבאה, אם אני רוצה להקדים את הסוף, אני רוצה לומר גם לרפרנט משרד האוצר.

אורן מגנזי: תקציב הרשות לא יישאר כמו שהוא בספר התקציב כרגע.

אורן מגנזי: מעבר לזה, השנה מדברים גם על אל-הילאל וגם על אל-סם, באמצע השנה הגענו למצב שאל-סם הרימו דגל אדום ואמרו שהם בקריסה תקציבית.

אורן מגנזי: אנחנו באמצעות הרשות למלחמה בסמים, תיגברנו אותם בסכום מאוד הוגן, מתוך הראייה שגוף כזה גם צריך להביא כסף מתוך עצמו.

אורן מגנזי: זה מה שחיים הסביר להם בצורה מאוד ברורה בישיבת ההנהלה שלהם, כך שהוא קיבל הנחייה וגיבוי מראש הממשלה דרך המנכ"ל שלו, לגשת לישיבת הנהלה ולהתחייב שהרשות תסייע, מתוך הכרה שמה שהם עושים זה דבר טוב, ואי אפשר בלעדיו.

אורן מגנזי: הדיון הזה הפך להיות, האם הרשות צריכה להיות בכלל, ומה הצעת התקציב שלה.

אורן מגנזי: אני רוצה לומר למשה, כל מה ששמעתי ממך עד עכשיו, מעיד על זה שאין לך מושג מה קורה ברמות של ראש אגף תקציבים ועד מנכ"ל משרד ראש הממשלה, שסיכמו שהתקציב לא יישאר כמו שהוא.

אורן מגנזי: אתה כרגע אומר משהו שהוא בסתירה מוחלטת למדיניות ראש הממשלה, ולמדיניות משרד ראש הממשלה.

אורן מגנזי: זו צריכה להתפרק, ולא לעשות תהליך הפוך של לקחת תקציבים מהמשרדים אליה.

משה בר סימנטוב: לא אמרתי שהרשות צריכה להתפרק.

אורן מגנזי: נכון, אז בוא תשים לרגע את המודלים הכלכליים שלמדת בתואר לכלכלה בצד רגע, ובוא נסתכל על זה כמו שמדיניות הממשלה קבעה אותו.

אורן מגנזי: ראש הממשלה מאמין בדבר הזה.

אורן מגנזי: קרה מצב שבאופן שיטתי האוצר קיצץ.

אורן מגנזי: מתקציבי כוח אדם קשה לכם לקצץ, מזכויות של עובדים וכאלה.

אורן מגנזי: אז בסוף מה שיקרה שבאופן הדרגתי פשוט תחתכו כל פעם באופן רוחבי את התקציב.

משה בר סימנטוב: אתה חלק מהממשלה.

אורן מגנזי: אני יודע.

אורן מגנזי: בגלל שמדיניות הממשלה עומדת בסתירה למה שהצגת כאן, אני גם לא מבין מה אחרון הרפרנטים פה מתייחס לנושא – אתה לא אחראי על התקציב של משרד ראש הממשלה.

אורן מגנזי: אתה אחראי על תקציבי הרווחה.

משה בר סימנטוב: נכון.

אורן מגנזי: אם הוא היה יושב כאן, הוא היה סותר את דבריך.

משה בר סימנטוב: אני לא יודע על מה אתה מבסס את אמירתך.

אורן מגנזי: אני מבסס אותה על עובדות ועל מדיניות, שכנראה אתה לא אחראי על הצד של העובדות ושל המדיניות.

אורן מגנזי: אני כרגע מציג את זה כמו שאני מכיר את זה, מהמנכ"ל ומראש הממשלה.

אורן מגנזי: התקציב לא יישאר אותו דבר.

אורן מגנזי: יבוא לכאן מנכ"ל משרד ראש הממשלה ויבטיח את הדבר הזה גם.

אורן מגנזי: אמרו לנו גם חברי הכנסת, שהתחילו לראות את ספרי התקציב של משרד ראש הממשלה מסתובבים.

אורן מגנזי: אנחנו לא ניתן שהתקציב הזה יהיה כמו שהוא, וזה עומד בקנה אחד עם המדיניות שלנו.

אורן מגנזי: וזה שהאוצר הלך ועשה באופן אוטומטי, אנחנו לא מסכימים.

אורן מגנזי: אני מודה, שמנו לב רק אחר כך.

אורן מגנזי: היו דברים יותר גדולים להתעסק בהם, כמו התנתקות.

משה בר סימנטוב: שנינו צריכים לעמוד מאחורי זה.

משה בר סימנטוב: השאלה איך הממשלה הצביעה על התקציב, הממשלה אישרה את התקציב.

משה בר סימנטוב: אז בוא נצא מנקודת המוצא הזאת.

משה בר סימנטוב: אם אתם רוצים להוסיף תקציב, אפשר להוסיף תקציבים במהלך השנה, או בתחילת השנה.

יחיאל חזן: לא יהיה כזה דבר.

יחיאל חזן: אני חבר ועדת כספים, ואני מודיע לך פה, ותגיד לשר האוצר שלך, לא רק שאני אצביע נגד, אני גם אדאג שהחברים שלי יצביעו נגד.

יחיאל חזן: זה לא רק על התקציב הזה, אלא על בכלל.

יחיאל חזן: כי הגיע הזמן שכולם יידעו, כל הרפרנטים שעושים את העבודה שלהם, זה בסדר גמור.

יחיאל חזן: עכשיו אני לא בא אליך באופן אישי.

יחיאל חזן: אני מדבר על העיקרון.

יחיאל חזן: הגיע הזמן שיידעו שהנושא הזה של הסמים במדינת ישראל, רק מדרדר את החברה, ורק גורם לנזק כלכלי גם למדינת ישראל.

יחיאל חזן: אז אם רוצים לסגור את זה, בבקשה, שיבוא שר האוצר שהוא מופקד על המשרד שלך, ויודיע את זה.

יחיאל חזן: שיבוא ויודיע שהוא מעוניין לסגור את הדבר הזה.

יחיאל חזן: אבל שלא ישלח אותך לפה, ואתה תציג פה מין תמונת מצב שהכל בסדר, כי אין ברירה צריך לקצץ.

יחיאל חזן: יש פה רעה חולה במדינת ישראל שצריך לשנות אותה.

יחיאל חזן: עומד פה נציג של משרד הבריאות ואומר לך בפה מלא.

יחיאל חזן: אז עזוב את הרשות.

יחיאל חזן: אתה אומר בתוך המשרדים, נכון.

יחיאל חזן: אומרים לך ממשרד החינוך, אנחנו לא לוקחים מהם שום דבר, אבל אנחנו צריכים את הניסיון שיש להם, את הידע שיש לרשות.

יחיאל חזן: אומרת בפירוש.

יחיאל חזן: צריך לשנות פה כיוון.

יחיאל חזן: אני מכיר את הבעיות הכלכליות של מדינת ישראל.

יחיאל חזן: אני מכיר אותם.

יחיאל חזן: אני מבין את הבעיות.

יחיאל חזן: אבל אם בשנת 2000, יש לי פה ממרכז מחקר של הכנסת, בשנת 2000 התקציב היה 26 מיליון, בשנת 2005 הוא 11 מיליון.

אורן מגנזי: סליחה שאני אומר, הדיון הוא לא מול הרפרנטים.

אורן מגנזי: יש עניין של מדיניות, נקבע פה עם ראש אגף תקציבים, ומנכ"ל משרד ראש הממשלה.

אורן מגנזי: נכון שהממשלה הצביעה על תקציב מסויים, גם הכנסת תצביע בתקציב מסויים בקריאה ראשונה.

אורן מגנזי: יהיו תיקונים.

אורן מגנזי: זה מה שאני אומר בסופו של דבר.

אורן מגנזי: אז לבוא ולהציע כל מיני הצעות חכמות שאולי נפזר תקציבים למשרדים, אני לא חושב שזה המקום שלך וגם לא שלי לצורך העניין.

אורן מגנזי: יש אנשים ברמת קובעי המדיניות שיחליטו את הדבר הזה.

אורן מגנזי: אתה לא מכיר את הרשות, כי אחרת לא היית אומר את מה שאתה אומר.

אורן מגנזי: זו רשות רזה מבחינה ניהולית, כוח האדם הולך ויורד.

אורן מגנזי: מצד שני, הם מחזיקים שם מדענים ברמה עולמית שמתעסקים בנושא הסמים.

אורן מגנזי: כשבכל מקום אחר שתשים אותם בממשלה, בסופו של דבר לא יתעסקו, אלא במגוון שלם של נושאים, ולא בנושא שהם צריכים לטפל.

משה בר סימנטוב: לא אמרתי שהרשות מתנהלת בצורה לא יעילה.

אורן מגנזי: אמרת אולי צריך.

משה בר סימנטוב: אמרתי שבאופן טבעי, עצם קיום של גוף באופן נפרד - - -

אורן מגנזי: מי שהקים את הרשות הזאת זה אליקים רובינשטיין בזמן היותו מזכיר הממשלה.

אורן מגנזי: הוא היה היוזם של הדבר הזה.

אורן מגנזי: צריך להכיר את ההיסטוריה בשביל להבין למה זה יושב אצלנו במשרד.

אורן מגנזי: למה אני עכשיו בא ובמלוא העוצמה מסתער על הדבר הזה, ומודיע לכם פה שהתקציב ישתנה?

אורן מגנזי: מסיבה אחת פשוטה, יש מקום אחד שבו זה יכול לקבל התייחסות רצינית, וזה משרד ראש הממשלה.

אורן מגנזי: בכל מקום אחר שתעשה את זה, ורצה לקחת את השר לביטחון פנים, ושר הבריאות רצה לקחת את זה אצלו בהקמת הממשלה, אבל סירבנו לזה.

אורן מגנזי: זה גם סורב באופן אישי על ידי ראש הממשלה לתת את הדבר הזה.

אורן מגנזי: אם זה לא יישאר אצלנו, זה ייהפך להיות עוד תחום אחד במשרד הרווחה, עוד תחום אחד במשרד הבריאות, ללא ראייה כוללת של הדברים.

אורן מגנזי: אני לא צריך להסביר להם מה המציאות שיש שם בחוץ.

אורן מגנזי: יושבים כאן אנשים בתחום האכיפה, בתחום הקהילה, שיוכלו להסביר לכם כמה המצב גרוע בעניין הזה.

אורן מגנזי: אז לשבת כאן ולהגיד עם כל ההבנה שלך במה שאתה עושה, ש-11 מיליון שקלים, זה מה שמספיק לעשות?

משה בר סימנטוב: זה מה שהממשלה קבעה - - -

יחיאל חזן: הממשלה זה לא תורה מסיני.

אורן מגנזי: אני אומר את זה בפורום הממשלה, זה לא אומר שלא עשינו טעויות, וזה לא אומר שאנחנו לא נתקן אותם מכאן ועד יישום התקציב בתחילת 2005.

יחיאל חזן: בבקשה.

איריס מורדקוביץ': אני מנהלת את השירות להתמכרויות במשרד הרווחה.

איריס מורדקוביץ': הייתי רוצה לעשות הגדלה של ההסתכלות, כי אני חושבת שצריך לעשות הסתכלות לאומית, כשהרשות למלחמה בסמים היא חלק מהעניין, ואני אתייחס לזה.

איריס מורדקוביץ': האגודות חלק מהעניין, וגם משרדי הממשלה.

איריס מורדקוביץ': אני חושבת שכאשר מסתכלים על העניין של תקציב, אין ספק שלסמים צריך לתת יותר ויותר כסף, אין ספק שהבעייה גדלה, את זה רואים ביום יום.

איריס מורדקוביץ': ככל שאנחנו עובדים יותר, אנחנו רואים שהצרכים עולים והיכולת לעלות הולכת ופוחתת, גם אם אנחנו לא מקוצצים, לפחות במשרד שלי.

איריס מורדקוביץ': לכן אני חושבת שנכון מה שביקשת לראות את התקציבים של כל מי שעוסק בתחום, ולא רק גוף אחד, ולעשות בדיקה תקציבית של התקציב הקיים בתחום של כל הגופים, והיכולת של כל הגופים לענות על הצרכים העולים וגדלים, ואולי אז נראית התמונה הלאומית יותר נכונה במדינת ישראל.

איריס מורדקוביץ': ברמה של החלטה לאומית, גם עם הגוף המתאם ומוביל את המדיניות, שזה באמת הרשות למלחמה בסמים.

איריס מורדקוביץ': אין ספק שהרשות למלחמה בסמים, בשנה האחרונה לפחות, ממשיכה להיות גורם מייעץ וקובע מדיניות יחד עם משרדי הממשלה, ובאמת לא יכולה לתת תקציבים, זה בא לידי ביטוי בדברים שאנחנו עושים השנה.

איריס מורדקוביץ': אני רוצה להתייחס לגבי דברים צבועים ולגבי החלטות בתוך הממשלה.

איריס מורדקוביץ': אני חושבת שאחד הדברים שאנחנו עושים הרבה מאוד בתוך הממשלה, זה באמת העניין של סדר עדיפויות.

איריס מורדקוביץ': אני חושבת שנושא הסמים בתוך המשרד שלי, הוא לא בקרן זווית.

איריס מורדקוביץ': הוא נושא שאנחנו נלחמים עליו יום יום.

איריס מורדקוביץ': יש סדרי עדיפות בתוך הממשלה.

איריס מורדקוביץ': אנחנו יושבים שעות, המנכ"ל, מנהלי האגפים מול האוצר, שומרים על תקציבים, משיגים תקציבים, ולא סתם הדברים נשמרים.

איריס מורדקוביץ': אני חושבת שהתקציבים צבועים, וצריך להמשיך לעשות מאבק לאומי.

איריס מורדקוביץ': אני חושבת שזה לא בקרן זווית במשרדי, אני שומעת פה בדיון, וזה ממש לא נכון, וצריך להתייחס לדברים כהווייתם.

איריס מורדקוביץ': במסמך שכתבתי לבקשתכם, כתבתי איך התקציב בתוך השירות שלי מתחלק בגדול.

איריס מורדקוביץ': לאחר מכן כתבתי מה הבעיות ב-2005 בקיים.

איריס מורדקוביץ': מה שאני לא כתבתי במכוון במסמך הזה, ואולי זה דיון עתידי, איפה הקשיים לגבי התפתחויות שצריכות להיות בהתאם לצרכים העולים במדינת ישראל.

איריס מורדקוביץ': זה לא קיים, כדאי אולי לדון בזה.

איריס מורדקוביץ': אני מוכרחה לומר שהתקציבים בתוך המשרד לא קוצצו, והנושא של סמים בתוך משרד הרווחה הוא מאוד קשיח, כמו שאמר פה משה.

איריס מורדקוביץ': אני חושבת שראוי להגיד את זה, כמו שראוי להגיד שהמאבק הוא – של הרשות, משרדי הממשלה ועמותות ציבוריות, וצריך לשים את הכל בסל אחד.

יחיאל חזן: המשרד לביטחון פנים, הייתי רוצה לשמוע מהצד הכספי על המאבק.

יחיאל חזן: מה אתם חושבים שצריך לעשות.

איילת ירוחם: המשימה של הטיפול בסמים בהיבטים של המשטרה יוצאת בכלל מתקציב המשטרה.

איילת ירוחם: אין לנו תקציב צבוע לנושא.

איילת ירוחם: בכלל, המצב התקציבי של משטרת ישראל ידוע פה לכולם, לא נפרט אותו.

איילת ירוחם: הוא נמצא במצוקה, והקיצוצים הולכים וגדלים.

איילת ירוחם: אבל יחד עם זאת, אני חייבת להדגיש, כשאנחנו מקצים בכל שנה את המשאבים שמושקעים לטובת המלחמה בסמים, יש עלייה מתמדת של משטרת ישראל בהשקעות המשאבים שלה, לאו דווקא הכספים, אלא בכלל.

איילת ירוחם: המשאבים המושקעים לטובת המלחמה בסמים של משטרת ישראל הולכים ועולים, וזה עלה השנה.

איילת ירוחם: רוב ההוצאות הוא קצת מעל לחצי מיליארד שקל, כשרוב רובה של ההוצאה היא כוח אדם.

איילת ירוחם: זאת אומרת, כוח אדם שפועל בתחומי אגף החקירות ואגף המודיעין לטובת הסמים.

איילת ירוחם: למרות הקיצוצים, אנחנו כן עושים איזשהו סדר עדיפות, ומפנים יותר משאבים לטובת הסמים.

אנטולי מרגוליס: אני נציג מטעם משרד הבריאות, מנהל המחלקה להתמכרויות.

אנטולי מרגוליס: אני רוצה להתייחס לקיצוצים, כמו שאמרו מזווית אחרת, כאילו יש שני פנים, ורציתי להתייחס.

אנטולי מרגוליס: קודם כל אנחנו נמצאים עכשיו ב-2004, לקראת 2005, ובעזרת הרשות רואים שיש טכנולוגיות מאוד טובות, מאוד חדשות, שעולות כסף כמובן.

אנטולי מרגוליס: יש תרופות חדשות, שאין כמוהן בכל העולם שמתחילים להשתמש בהן, ואנחנו לא יכולים, כי התרופות האלה יקרות.

אנטולי מרגוליס: כל הטכנולוגיות טובות, אבל גם יקרות, זה מזווית אחת.

אנטולי מרגוליס: מזווית שנייה, אנחנו מדברים על קיצוצים – קיצצו שם וסוגרים את האישפוזית.

אנטולי מרגוליס: לכאורה, כאילו שהאנשים לא יקבלו טיפול, וזה לא כך.

אנטולי מרגוליס: האנשים בשטח, לא שהם לא מקבלים טיפול, הם פונים למרכזים פרטיים, מרכזים שעובדים ללא רשיון, בלי אנשי מקצוע, ומתים שם.

אנטולי מרגוליס: מה שאנחנו רואים עכשיו יותר ויותר, שאנשים נכנסים למוסדות פיראטיים ומתים שם.

אנטולי מרגוליס: זה לא שהם לא מקבלים טיפול, אלא מתים.

אנטולי מרגוליס: צריך להתייחס לזה, ולדעתי זה חמור מאוד.

משה בר סימנטוב: יש גם תרופות בסל התרופות הרגילות שלא נכנסות.

משה בר סימנטוב: זה דין זהה.

יהודה כהן: הנושא של הסמים לא קשור לקופות חולים, לסל הבריאות.

אנטולי מרגוליס: אנחנו הצלחנו להקים כמה פרוייקטים חדשים, ואנחנו בדרך להקים פרוייקט חדש, וזה רק בגלל הרשות למלחמה בסמים, ורק בגלל העזרה שלהם.

אנטולי מרגוליס: לא רק עזרה כספית, אלא כמו שאמרנו, ששם יש אנשים שיכולים להתייעץ, לתת לנו ייעוץ, לעזור וכו'.

אתי כהנא: אמנם אני ממשרד המשפטים, אבל רציתי לדבר על הנושא של ועדת התמיכות ברשות למלחמה בסמים, שאני יושבת ראש שלה, ושכמובן הקיצוצים באים לידי ביטוי מאוד משמעותי, גם בנושא של התמיכות, באותן עמותות וגופים שמבקשים להסתייע באמצעות תקציב התמיכות בכל מיני פרוייקטים מאוד חשובים בתחום הזה, של המאבק בנגע הסמים.

אתי כהנא: אנחנו רואים על פני השנים קיצוצים מאוד משמעותיים בתקציב התמיכות, מה שהביא אותנו, ועדת התמיכות, קודם כל לצמצם בקריטריונים.

אתי כהנא: זאת אומרת, בעוד שלפני מספר שנים יכולנו לתת תמיכות לכל מיני גופים שעשו פרוייקטים מאוד חשובים, היום אנחנו לא יכולים לעשות את זה, מכיוון שהתקציב הוא כל כך קטן שאנחנו התמקדנו אך ורק בגופים שיש להם פעילות ארצית, כי אם אפשר לתת פירורים לכל אחד, אז בעצם לא יתנו לאף אחד שום דבר.

אתי כהנא: היום מדברים על תמיכות באגודות הגדולות שהן אל-סם ואל-הילאל, שכנראה המעט שאנחנו נותנים, גם כן כמובן לא יוכל להרים אותם מהקשיים שלהם.

אתי כהנא: זה כמובן הפסד ברמה הלאומית.

אתי כהנא: משום שכל אותם פרוייקטים קטנים, כמו סרט במקום אחד, או אגודה שפועלת בקרב הבדואים, שעושים עבודת קודש בנושא הזה של מלחמה בסמים, והיו בעבר יכולים לקבל תקציבים קטנים כמובן, אבל עדיין מאוד משמעותיים, היום הם בכלל לא נמצאים מבחינתנו על המפה של אפשרות התמיכות בגלל הקיצוץ המאוד משמעותי הזה.

אתי כהנא: כשאנחנו מדברים בחברה שבה נגע הסמים הולך וגואה, ומכלה חלקות טובות, נדמה לי שאנחנו בבעיה מאוד רצינית.

אתי כהנא: כאשר במקום להשקיע ולנסות לראות איך אנחנו מתקדמים בעניין הזה, אנחנו פשוט הולכים והולכים אחורנית.

אריה זאדה: יש פה נציג של משרד ראש הממשלה, אני יודע שבמהלך השנה היו הבטחות ודיונים בישיבות ממשלה, וגם משרד ראש ממשלה, שהגרעונות שהיו לגבי התמכרויות במשרד הבריאות יכוסו, אבל שום דבר.

אורן מגנזי: הבטחנו להוסיף 7 מיליון שקלים לתקציב הרשות, וזה נעשה במהלך השנה.

אריה זאדה: אני מדבר על משרד הבריאות.

אורן מגנזי: ההתחייבות שלנו היתה מול הרשות למלחמה בסמים.

אריה זאדה: היתה התחייבות מול משרד הבריאות על 4.8 מיליון שקל.

אורן מגנזי: אני לא מכיר כזה דבר, אני יכול לבדוק.

יהודה כהן: הערה קטנה לצורך ההשוואה, כאן מדובר ממש בכיבשת הרש.

יהודה כהן: כל נושא התקציב במערכת הבריאות – אם לוקחים השוואה לאמריקאים, תקציב הסמים שם הוא בתוך מרכיב הבריאות, הוא בעשרות אחוזים.

יהודה כהן: במונחים שלנו זה היה לפחות מאות מיליונים.

יהודה כהן: כאן מקצצים ומקצצים, וזה רק מראה את היחס לעניין, ולא מבינים את המשמעות של זה בחברה, כאשר במדינות אחרות רואים את הנושא הזה באור שונה לחלוטין.

עאדל אבו ריא: אני רוצה לשאול את משרד האוצר, למה אתם רוצים לקצץ את התקציב של הרשות?

עאדל אבו ריא: הרי ברור שאתם רוצים להשיג תקציבים למקומות אחרים.

עאדל אבו ריא: זאת אומרת, שהפעילות של הרשות לא כל כך חשובה.

עאדל אבו ריא: נכון.

עאדל אבו ריא: ואם כך, אני רוצה להגיד, הרבה דברים שאתם לא יכולים להגיד, אבל בתור בן מיעוטים אני ארשה לעצמי.

עאדל אבו ריא: מה שהפיגועים לא עשו, ומה שכל אויבי מדינת ישראל לא יכלו לעשות, מה כן יכול לעשות אתה חושב?

משה בר סימנטוב: אני אגיד רק, שלמרות פעילויות שנמצאות במשרד הרווחה, אני חוזר על עצמי קצת, שנמצאות במשרד הרווחה ולא ברשות, לא הופחתו בהם התקציבים.

משה בר סימנטוב: כלומר, זה לא שהתקציב הכולל - - -

יחיאל חזן: נציגת משרד הרווחה אמרה פה קודם, אם לא שמעת אותה.

יחיאל חזן: אמרה לך קודם שהתחום הזה רק מצריך משאבים הרבה יותר גדולים.

יחיאל חזן: אתה תיקח את המשרד כדוגמה, אני מאוד מצטער.

אריה זאדה: אולי נכסה גרעונות אחרים שיש לנו.

אריה זאדה: צריך לקחת את המשרד כדוגמה.

יחיאל חזן: את העיקרון הבנו.

יחיאל חזן: חברים, הישיבה הזאת היתה ישיבה ראשונה בעניין של התקציב, גם של הרשות וגם של משרדי הממשלה השונים.

יחיאל חזן: אני אבקש ברשותך, שבישיבה שנקבע אם זה לא יהיה ב-16 אז אולי קצת לפני או קצת אחרי.

יחיאל חזן: עדיין אני לא יודע תאריך מדוייק, אבל תוך חודש נקבע ישיבה.

יחיאל חזן: ועד לישיבה אני מקבל ממך כרפרנט במשרד האוצר, את התקציבים בכל המשרדים השונים, בלי יוצא מן הכלל, כדי שנמצא את הדרך אולי לצבוע אותם כבר בתקציב הנוכחי בוועדת הכספים.

יחיאל חזן: יכול להיות שאנחנו לא נצליח, וזה מה שאני רוצה לעשות.

יחיאל חזן: מצד שני, גם כן ממשרדי הממשלה שנמצאים פה, שזימנו אותם, כל אחד יביא בבקשה, ברשותכם, למנהלת הוועדה את התקציבים שאתם יודעים שהם יוצאים מדי שנה בשנה מתחת לשולחן שלכם, כדי שנראה איפה יש את ההבדלים, בין מה שמשרד האוצר מצד אחד אומר שיש, לבין מה שיש בפועל במשרדים שונים.

יחיאל חזן: אתכם אנחנו נפטור, משום שאמרת שאצלכם מאוד קשה, ולזה יש תקציב כולל.

יחיאל חזן: אני מודה לכל מי שהשתתף פה.

יחיאל חזן: דרך אגב, גם את אגודת אל סם וגם אל-הילאל הייתי רוצה.

יחיאל חזן: ואם יש אגודות נוספות שאני לא מכיר, או הרשות או הוועדה לא מכירה, אני מבקש שתפנה את זה לכולם, כדי שאולי אנחנו נתחיל להתניע תהליך, שבסופו של דבר יעשה סדר מבחינה תקציבית.

יחיאל חזן: אני מודה לכולם.